
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  10 septembrie 2008               

Pl-x  393 /2008                     


A V I Z

asupra propunerii legislative pentru  completarea articolului 201 din Legea nr.571/2003 privind Codul fiscal 
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru  completarea articolului 201 din Legea nr.571/2003 privind Codul fiscal, trimisă cu adresa nr. Pl-x 393 din 17.06.2008  şi înregistrată cu nr.31/619 din 18.06.2008.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 19 mai 2008.
Potrivit prevederilor art.61 din Regulamentul Camerei Deputaţilor, republicat, Comisia a dezbătut această iniţiativă legislativă  în şedinţa din  10 2008.
Propunerea legislativă are ca obiect de reglementare completarea art.201 din Codul fiscal cu o dispoziţie potrivit căreia vor fi scutite de la plata accizelor şi produsele energetice livrate în vederea utilizării drept combustibil pentru motor în transporturile feroviare de călători, marfă şi pentru locomotivele şi utilajele folosite la revizia şi întreţinerea infrastructurii feroviare, altele decât transportul feroviar turistic în scop privat.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr.48/14.01.2008 şi punctul de vedere al Guvernului prin care nu susţine adoptarea acestei iniţiative legislative. 
Regimul accizelor la nivel comunitar este reglementat prin Directiva 96/2003/CE de restructurare a cadrului comunitar pentru impozitarea electricităţii şi a produselor energetice, potrivit căreia toate statele membre sunt obligate să asigure scutirea de la plata accizelor pentru produsele energetice destinate utilizării drept combustibil pentru navigaţia aeriană sau pentru navigaţia în apele comunitare, cu excepţia celor în scop privat. Pentru produsele energetice utilizate în transportul feroviar, potrivit aceloraşi directive, această scutire este de tip facultativ.
                 În urma dezbaterilor, Comisia juridică, de disciplină şi imunităţi a hotărât, cu majoritate de voturi (2 voturi împotrivă), avizarea favorabilă a acestei propuneri legislative.
În raport de obiectul şi conţinutul reglementării, propunerea legislativă  face parte din categoria legilor organice. 
                                       VICEPREŞEDINTE,                           SECRETAR,

                                        Florin IORDACHE                            George BĂEŞU
 Consilier,  C. Păduroiu

